สวัสดีค่ะ ตอนนี้หนูอายุ 20 ปีแล้วค่ะ แต่ประจำเดือนมาผิดปกติ คือมาช้า และมีสีดำคล้ำทุกเดือนค่ะ หนูอยากทราบว่ามันจะเป็นอันตรายไหม และมีวิธีแก้ไขหรือรักษาไหมคะ เมื่อสองปีที่แล้วหนูเคยไปพบแพทย์มาแล้วครั้งนึงค่ะ บอกว่าฮอร์โมนหนูผิดปกติค่ะ แล้วคุณก็ให้ยาปรับฮอร์โมนมาทาน พอทานครบกำหนดที่สั่ง มันก็กลับมาเป็นเหมือนเดิมค่ะ
สวัสดีค่ะ หากมีระยะห่างระหว่างรอบประจำเดือนไม่มากกว่า 45 วันในแต่ละรอบ ก็ยังถือว่าปกติดี ส่วนการที่ประจำเดือนมีสีคล้ำ แสดงว่าเลือดประจำเดือนมีน้อย อย่างไรก็ตาม หากมีเลือดประจำเดือนออกนาน 2-7 วัน ก็ถือว่าปกติดีค่ะทั้งนี้ การที่เลือดประจำเดือนมีปริมาณน้อย อาจเกิดจาก- มดลูกมีพังผืดเกิดขึ้น จากการเคยมีมดลูกอักเสบ หรือเคยขูดมดลูก- มีน้ำหนักตัวน้อย- มีภาวะโลหิตจาง- มีภาวะไทรอยด์ฮอร์โมนผิดปกติ- อาจเป็นกรรมพันธ์ุได้ หากแม่หรือยาย มีปริมาณประจำเดือนมาน้อย ก็อาจมีผลทำให้ประจำเดือนมาน้อยได้เช่นกันแต่หากมีระยะห่างระหว่างรอบประจำเดือนที่มากกว่า 45 วัน อาจเกิดจากสาเหตุเดียวกับที่ทำให้มีประจำเดือนมาน้อยได้ดังกล่าว หรืออาจเกิดจากการผลิตฮอร์โมนของรังไข่ที่ผิดปกติก็ได้ดังนั้น หากมีระยะห่างระหว่างรอบประจำเดือนที่มากกว่า 45 วัน ก็ควรกลับไปพบสูติ-นรีแพทย์อีกครั้งค่ะ